Návrh

Komuniké

Vláda Slovenskej republiky prerokovala a schválila návrh nariadenia vlády Slovenskej republiky, ktorým sa mení nariadenie vlády Slovenskej republiky č. 137/2000 Z.z. o programoch rozvoja bývania.
Predmetom právnej úpravy z vecnej stránky je úprava podielu bezbariérových bytov tak, aby 1 % bytov, ale najmenej jeden byt spĺňal podmienky z hľadiska špeciálneho bezbariérového vybavenia bytu a vstupu do tohto bytu, v prípade, ak mesto alebo obec eviduje žiadosť o pridelenie takéhoto bytu. Podľa doteraz platnej právnej úpravy sa táto požiadavka uplatňovala aj v prípade, ak žiadateľ o podporu neevidoval záujemcu o prenájom takéhoto bytu. Výstavba takéhoto bytu vyvolávala neúmerne zvýšené náklady a pritom byt nebol využívaný občanom so zdravotným postihnutím.
Súčasne s touto úpravou sa navrhuje upraviť aj absolútne limity pre poskytnutie podpory v nadväznosti na vývoj cien stavebných prác. Zvýšenie pri všetkých účeloch sa navrhuje o cca 16 %. Napríklad pre mladých občanov do 35 rokov sa limit podpory pri obstaraní bytu zvyšuje zo 600 000 Sk na 700 000 Sk, pričom ostatné podmienky zostávajú zachované tzn. lehota splatnosti do 30 rokov a úroková sadzba 40 % diskontnej sadzby vyhlásenej Národnou bankou Slovenska. Súčasne sa zvyšuje limit podpory pri obstaraní bytu občanov starších ako 35 rokov z 350 000 Sk na 700 000 Sk, pričom ostatné podmienky zostávajú zachované tzn. lehota splatnosti do 20 rokov a úroková sadzba 50 % diskontnej sadzby vyhlásenej Národnou bankou Slovenska.